Llíria City of Music celebra el 'Mes de l'Art' amb una innovadora mostra artística internacional sobre els 17 ODS en homenatge al pintor local José Manaut
16 de març de 2021

Llíria continua apostant per la cultura com a vehicle de desenvolupament local i de cohesió internacional en defensa de la sostenibilitat. En esta ocasió, la Ciutat de la Música ha proposat a altres tres Ciutats Creatives de la Unesco celebrar el mes de l'art amb una ambiciosa exposició internacional.

Artistes de Llíria (Ciutat Creativa de la Música), Bilbao (Ciutat Creativa del Disseny), la danesa Viborg (Ciutat Creativa d'Arts Digitals) i l'Havana (Ciutat Creativa de la Música) proposen en les obres de l'exposició les seues particulars mirades artístiques sobre cadascun dels 17 Objectius de Desenvolupament Sostenible.

A més, participen en la mostra diferents pintors premiats en les edicions del Concurs de pintura ràpida a l'aire lliure “Pintor José Manaut”. Precisament, esta mostra pretén servir també d'homenatge a l'artista nascut a Llíria, que en este any es compleix el 50 aniversari de la seua defunció.

L'exposició "17 ODS, 17 Mirades" es podrà visitar a Ca la Vila fins al pròxim 16 d'abril, en el marc a més de la celebració del Dia Mundial de l'Art, el pròxim 15 d'abril. La mostra estarà oberta els dijous i divendres de 18.00 a 20.00 hores i els dissabtes d'11.00 a 13.00 hores, a excepció dels dies festius.

L'alcalde Manolo Civera ha destacat que “esta excepcional iniciativa reuneix art, creativitat i desenvolupament sostenible per a projectar al món els ODS a través d'una visió diferent dins de la nostra línia de col·laboració amb altres ciutats creatives de la Unesco”.

Visita del conseller d'Hisenda

El conseller d'Hisenda i Model Econòmic, Vicent Soler, i l'alcalde Manolo Civera han inaugurat la mostra esta vesprada, amb motiu de la visita institucional que el responsable autonòmic ha realitzat hui al municipi.

El titular de la conselleria, acompanyat pel primer edil i el regidor de Foment Econòmic Joanma Miguel, ha visitat també les instal·lacions de diverses empreses locals, com a Pinturas Montó o Advanced Organic Materials (AOM).

La companyia farmacèutica internacional AOM ha rebut un crèdit de 1,7 milions d'euros de l’Institut Valencià de Finances per a la construcció de la seua planta a Llíria, la inversió de la qual ja ha executat en un 90%.

En este sentit, Manolo Civera ha volgut destacar “el suport que ofereix el Consell al nostre sector industrial amb línies bonificades per a finançar els seus projectes de desenvolupament, que permeten impulsar l'economia i la creació d'ocupació”.

Més informació